હોવા જોઈએ, હોવા જ જોઈએ સપનાંઓ. વિન્સેન્ટ વાન ગોઘનું એક ચિત્ર આઠ કરોડ ડૉલરમાં વેચાયું હતું, આ ઇમ્પ્રેશનિસ્ટ આર્ટિસ્ટના મનમાં જિંદગીની ઈમ્પ્રેશન કેવી હતી? એની પાસે કૅન્વાસ અને રંગોના પૈસા ન હતા. કલ્પનાઓ, તરંગો અને સપનાંઓના ઘોડાપૂર હૃદયમાં ઊછળતા હતા. એનો હાથ ચિત્ર દોરવા હવામાં લંબાતો ને ફરી પાછો પાછો ફરી નિર્જીવ હોય એમ ખભે લટકી પડતો, પરંતુ સપનાંઓનો પ્રલય હતો, હાથ વારંવાર હવામાં ચિત્રો દોરતો. એ હવાને જોયા કરતો. મનના કૅન્વાસ પર રંગોના સાત સાગર હિલ્લોળા લેતા. ચોતરફની શૂન્યતા વચ્ચે વાન ગોઘે સપનાંઓનો પીછો ન છોડ્યો ને સપનાંઓએ એનો! ભાઈ થિયોડોરને એ પત્ર લખતો કે તું ગમે તેમ કરીને થોડા પૈસા કૅન્વાસ, પીંછી, રંગ મને મોકલાવ. સમગ્ર યુરોપની ચિત્રકલા પર વાન ગોઘ છવાઈ ગયો. એ ન રહ્યો, પણ એનાં સપનાંઓએ જોનારાઓને દિગ્મૂઢ કરી મૂક્યા! કેટલો તડકો એણે ખાધો? ભરબપોરનો તડકો? સવારે ખેતર વચ્ચે કૅન્વાસ લઈ ઊભો રહી જાય તે છેક રાત ઊતરી આવે ત્યાં સુધી. કૅન્વાસ અને બ્રેડ! જો કૅન્વાસ ખરીદવું હોય તો બ્રેડ ન ખરીદી શકાય. વાન ગોઘ જેવો તો ભાગ્યે જ કોઈ કલાકાર હશે કે જેણે ભૂખ્યા પેટે કલાનો પક્ષ લીધો હોય.